M. Gibalová, poslankyňa: (2009-12-02):
Ale predsa len by som chcela upozorniť na túto vec. Keď som si pozerala tento predložený návrh zákona, priznám sa, že ešte v prvej chvíli som trošku mala také pochybnosti alebo prebehli mi hlavou rôzne myšlienky a, poviem, aj podozrenia, pretože v tomto predloženom návrhu mi tak trošku chýba analýza, analýza, ktorá by hovorila o počte bytov, ktorých by sa tento návrh týkal, a o kvalite týchto bytov, pretože myslím si, že to je dosť podstatné, aby sme mali o tom vedomosť, ak chceme hlasovať za tento návrh zákona. Čo ma ale zaujalo, bol text, ktorý, môžem povedať, som si osvojila, lebo s ním súhlasím, v dôvodovej správe: Súčasné znenie zákona nedáva správcovi majetku štátu, teda predávajúcemu pri predaji bytov inú možnosť, len postupovať v súlade s jeho znením, čím dochádza k znevýhodňovaniu určitej časti štátnych a ostatných zamestnancov jednotlivých rezortov štátnej správy, a príčina rozdielnosti pri výpočte kúpnej ceny bytu je daná v spôsobe nadobudnutia vlastníctva predávaných bytov v minulosti a je neovplyvniteľná nájomcami, ktorých sa prevod bytu týka, pričom čl. 12 ods. 1 Ústavy Slovenskej republiky zaručuje rovnosť práv a povinností a nepripúšťa poškodzovanie, zvýhodňovanie alebo znevýhodňovanie občanov Slovenskej republiky. Práve to bol ten moment, keď som túto časť dôvodovej správy čítala, som si povedala, že napíšem tento pozmeňujúci návrh a že ho uplatním. O čo ide. Ide o to, že viem o prípadoch viacerých obyvateľov, ktorí sú nájomníkmi bytov vo vlastníctve Vojenských zdravotníckych zariadení vo Vysokých Tatrách. Táto organizácia (Vojenské zdravotnícke zariadenia) je v tejto chvíli akciovou spoločnosťou, ktorá bola transformovaná na štátnu akciovú spoločnosť vo februári roku 2006. Obyvatelia týchto bytov, ktoré patria tejto akciovej spoločnosti, sú zároveň jej zamestnancami a mali záujem aj majú záujem si tieto byty odkúpiť. Tieto byty ale podľa ponuky Vojenských zdravotníckych zariadení, a. s., si môžu odkúpiť za trhovú cenu. A tu nastáva ten moment, keď je to pre mňa problém a keď som chcela uplatniť svoj pozmeňujúci návrh a rozšíriť ho o okruh pôsobnosti zákona aj na služobné byty, ktoré sú v správe akciových spoločností, ale, podčiarkujem, v ktorých štát je väčšinovým vlastníkom a ktoré sú právnymi nástupcami rozpočtových organizácií. Totiž ide mi o jednu podstatnú vec, aby ľudia, ktorí nemajú žiadnu vinu na tom, že sa nejaká rozpočtová organizácia transformovala na akciovú spoločnosť, mali v tejto chvíli, keď bude už platný a prijatý návrh zákona predkladateľov, rovnakú možnosť si odkúpiť tieto byty za cenu zostatkovú, a nie trhovú. Cena, o ktorú žiadajú Vojenské zdravotnícke zariadenia od týchto občanov, v niektorých prípadoch je aj vyššia ako 60 000 eur. Sú to ľudia, ktorí sú alebo boli zamestnancami, sú to ľudia, ktorí sú už aj v dôchodkovom veku, v strednom veku, alebo sú to mladí ľudia. A týmto, že nebudú aj oni mať rovnaké právo si tieto byty odkúpiť, to považujem za moment, keď ich postavíme do nerovnakého postavenia oproti tým, ktorým ideme urobiť tú veľkú službu v tejto chvíli, že si budú môcť tie byty odkúpiť za zostatkovú cenu. Keďže po rozhovore s pánom predkladateľom, a ten mi tlmočil aj reakciu teda ostatných spolupredkladateľov, tá odpoveď nebola priaznivá, ja nepredkladám v tejto chvíli pozmeňujúci návrh, pretože, žiaľ, bolo by to úplne zbytočné, ale chcem z tohto miesta upozorniť na tento moment. Niektorí z týchto ľudí, niektoré rodiny majú doslova Damoklov meč na krku, pretože majú tam, je to čerstvá informácia, dokonca nejaký termín predĺženia nájmu do februára budúceho roku. A potom buď si musia vybaviť pôžičku a hypotéku, niektorí nemajú taký príjem, aby si mohli tú hypotéku a pôžičku vybaviť, alebo... Môžete si domyslieť, kam pôjdu, no verím, že nepôjdu na ulicu, ale hrozí im to. Takže ja by som poprosila, aby ste zvážili aj tieto veci a príp. v tejto veci konali, ako môžete konať, páni predkladatelia. Ďakujem pekne.